Broj: 711-I-2141-M-226/22-02-23

Zagreb, 29. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Ranke Herljević, direktorice** **trgovačkog društva Komun d.o.o.,** za davanjem mišljenja Povjerenstva, na 169. sjednici, održanoj 29. travnja 2022., daje sljedeće:

**MIŠLJENJE**

1. **Dužnost stečajnog upravitelja ne smatra se drugom javnom dužnošću u smislu odredbe članka 17. stavka 1. ZSSI/21-a te nema zapreke da obveznica Ranka Herljević, direktorica trgovačkog društva Komun d.o.o., istovremeno uz obnašanje navedene javne dužnosti obavlja dužnost stečajne upraviteljice do zaključenja stečajnih postupaka u predmetima** **u kojima je nastavila s obavljanjem poslova** **bez preuzimanja novih predmeta. Za obavljanje navedenih poslova obveznica može primiti nagradu za rad koju je dužna prijaviti u imovinskoj kartici sukladno odredbama ZSSI/21-a.**
2. **Sukladno članku 18. stavku 5. ZSSI/21-a, obveznica Ranka Herljević može za vrijeme obnašanja dužnosti direktorice trgovačkog društva Komun d.o.o. obavljati funkciju člana Turističkog vijeća Turističke zajednice Općine Dobrinj, kao neprofitne pravne osobe, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.**
3. **Osobe koje su prvi put postale obveznici podnošenja imovinske kartice stupanjem na snagu ZSSI/21, dužne su podnijeti imovinsku karticu u razdoblju od 19. travnja 2022. do 19. svibnja 2022., sa stanjem na dan 19. veljače 2022., uz odabir svrhe podnošenja „Stupanje na dužnost“.**
4. **U slučaju iz točke III. izreke ovoga mišljenja podaci o ostalim prihodima obveznika navode se za razdoblje unazad 12 mjeseci od dana podnošenja imovinske kartice uz pojedinačno navođenje podataka isplatitelja i primitaka po toj osnovi, a podaci o poslovima koje je obveznik obavljao neposredno prije stupanja na dužnost navode se unazad dvije godine od stupanja na snagu ZSSI/21-a.**
5. **Ovjeru vlastoručnog potpisa obveznice Ranke Herljević na imovinskoj kartici može izvršiti i voditelj nabave i prodaje u trgovačkom društvu u kojem obveznica Ranka Herljević obnaša dužnost direktorice trgovačkog društva Komun d.o.o.**
6. **U imovinskoj kartici se poslovi stečajnog upravitelja ne navode u okviru podataka o drugim poslovima obveznika za vrijeme obnašanja mandata.**

Obrazloženje

Zahtjev za davanjem mišljenja Povjerenstva podnijela je Ranka Herljević, direktorica trgovačkog društva Komun d.o.o. U knjigama ulazne pošte Povjerenstva zahtjev je zaprimljen 30. ožujka 2022. pod poslovnim brojem 711-U-4358-M-226/22-01-2, povodom kojeg se vodi predmet broj M-226/22.

Člankom 3. stavkom 1. točkom 40. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio slijedom čega je obveznica Ranka Herljević, kao direktorica trgovačkog društva Komun d.o.o., kojemu je Općina Dobrinj jedini osnivač, obveznica u smislu navedenog Zakona.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica navodi da je prije stupanja na snagu ZSSI/21-a obavljala pored poslova direktora u društvu Komun d.o.o. i poslove stečajnog upravitelja. Od stupanja na dužnost direktora 1. rujna 2018. u trgovačkom društvu Komun d.o.o. zatražila je od nadležnog Ministarstva izuzeće od dodjeljivanja novih predmeta (stečajeva), dok je nastavila s obavljanjem poslova u prije preuzetim postupcima do njihova zaključenja. Budući da neki postupci još uvijek traju, obveznica postavlja pitanje smije li nastaviti s radom kao stečajni upravitelj, jer za te poslove prima nagradu za rad kao drugi dodatak, a također postavlja pitanje smatra li se posao stečajnog upravitelja javnom dužnošću.

Obveznica dalje postavlja pitanje unosi li u imovinsku karticu prihode koje je ostvarila kao drugi dohodak za proteklu godinu od 1. siječnja do 31. prosinca 2021. ili za razdoblje od 12 mjeseci od dana podnošenja kartice, odnosno kako su prihodi ostvareni, tj. isplaćeni od raznih isplatitelja te treba li pojedinačno navesti podatke isplatitelja ili ukupan iznos primitaka po toj osnovi.

Također, obveznica navodi da je tijekom obnašanja dužnosti direktora trgovačkog društva Komun d.o.o. bila i član Turističkog vijeća Općine Dobrinj te dobivala naknadu za rad, slijedom čega postavlja pitanje smije li i dalje biti član vijeća bez naknade ili uopće ne smije biti član.

Vezano uz ispunjavanje obrasca imovinske kartice obveznica navodi da je nužna ovjera pečatom i potpisom osobe ovlaštene za davanje pečata te postavlja pitanje može li to biti voditelj nabave i prodaje, budući da u društvu Komun d.o.o. nema pravne službe, u administraciji radi samo direktor i voditelj nabave, a svi ostali su komunalni radnici. Nadalje, obveznica pita izabire li kao novi obveznik u rubrici izbornika „svrha podnošenja imovinske kartice“ opciju godišnja obveza podnošenja ili stupanje na dužnost, a ovisno o opciji u slučaju stupanja na dužnost unosi li podatke sa stanjem imovine kad je stupila na dužnost (1. rujna 2018.) ili sa stanjem na dan popunjavanja kartice.

Obveznica u nastavku postavlja pitanje upisuju li se u opciji podaci o drugim poslovima obveznika tijekom obnašanja mandata poslovi stečajnog upravitelja, a vezano uz podatke o poslovima koje je obveznik obavljao unazad dvije godine od stupanja na dužnost misli li se na razdoblje unazad dvije godine prije zaposlenja na mjesto direktora društva Komun d.o.o. ili na razdoblje od stupanja na snagu ZSSI/21-a.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Sukladno članku 18. stavku 1. ZSSI/21-a obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Sukladno članku 2. stavku 2. Stečajnog zakona („Narodne novine“, broj 71/15., 104/17. i 36/22.) stečajni postupak provodi se radi skupnoga namirenja vjerovnika stečajnoga dužnika, unovčenjem njegove imovine i podjelom prikupljenih sredstava vjerovnicima.

Prema članku 77. stavku 1. Stečajnog zakona za stečajnog upravitelja može se imenovati osoba upisana na listi stečajnih upravitelja za područje nadležnog suda, pri čemu navedenu listu sukladno članku 78. stavku 1. istoga Zakona utvrđuje ministarstvo nadležno za poslove pravosuđa za područje nadležnosti svakoga suda.

Također, člankom 77. stavcima 2. i 3. Stečajnog zakona propisane su okolnosti uslijed kojih osoba ne može biti imenovana za stečajnog upravitelja, a člankom 79. uvjeti za upis fizičke osobe na listu stečajnih upravitelja.

Člankom 85. stavkom 1. Stečajnog zakona propisano je da na temelju izbora stečajnoga upravitelja u skladu s člankom 84. toga Zakona sud imenuje stečajnoga upravitelja rješenjem o otvaranju stečajnoga postupka.

 Člankom 88. stavkom 1. Stečajnog zakona propisano je da stečajni upravitelj ima prava i obveze tijela dužnika pravne osobe, ako istim Zakonom nije drukčije određeno, a stavkom 3. istoga članka Zakona da stečajni upravitelj zastupa dužnika. Člankom 89. istoga Zakona propisane su dužnosti stečajnog upravitelja.

 Nastavno na navedene odredbe Stečajnog zakona, Povjerenstvo utvrđuje da dužnost stečajnog upravitelja ne predstavlja „drugu javnu dužnost“ u smislu članka 17. stavka 1. ZSSI/21-a, imajući u vidu propisana ovlaštenja i dužnosti stečajnog upravitelja u vođenju poslova dužnika nad kojim je otvoren stečajni postupak, neovisno o tome što ministarstvo nadležno za poslove pravosuđa kao tijelo javne vlasti utvrđuje listu stečajnih upravitelja, a sud stečajnog upravitelja imenuje rješenjem.

Nadalje, imajući u vidu ovlasti stečajnog upravitelja u pogledu zastupanja te obavljanja poslova stečajnog dužnika, odnosno okolnost da se radi o poslovima upravljanja, Povjerenstvo ističe kako obveznica ne bi za vrijeme obnašanja dužnosti direktorice trgovačkog društva Komun d.o.o., mogla obavljati funkciju stečajne upraviteljice, jer je odredbom članka 18. stavka 1. ZSSI/21-a obveznicima zabranjeno obavljanje navedenih poslova za vrijeme obnašanja javne dužnosti.

Međutim, s obzirom na već započete stečajne postupke u kojima je imenovana na funkciju stečajne upraviteljice prije nego što je postala obveznica ZSSI/21-a, ne postoje zapreke da obveznica nastavi s obavljanjem tih funkcija do zaključenja stečajnih postupaka, jer bi njezinim razrješenjem moglo biti dovedeno u pitanje uspješno okončanje stečajnih postupaka, dok bi preuzimanje novih predmeta nakon stupanja na dužnost predstavljalo postupanje protivno spomenutoj odredbi ZSSI/21-a. Za obavljanje navedenih poslova obveznica može primiti nagradu za svoj rad.

 Nadalje, člankom 18. stavkom 5. ZSSI/21-a je propisano da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 4. Zakona o turističkim zajednicama i promicanju hrvatskog turizma („Narodne novine“, broj 52/19. i 42/20.) propisano je da su turističke zajednice organizacije koje djeluju po načelu destinacijskog menadžmenta, a osnivaju se radi promicanja i razvoja turizma Republike Hrvatske i gospodarskih interesa pravnih i fizičkih osoba koje pružaju ugostiteljske usluge i usluge u turizmu ili obavljaju drugu djelatnost neposredno povezanu s turizmom na način da upravljaju destinacijom na razini za koju su osnovane.

Sukladno članku 7. stavku 1. navedenoga Zakona, turistička zajednica svojstvo pravne osobe stječe danom upisa u Upisnik turističkih zajednica, a gubi brisanjem iz Upisnika, kojeg sukladno stavku 4. istoga članka vodi ministarstvo nadležno za turizam.

Nadalje, člankom 10. istoga Zakona propisano je da se djelovanje turističkih zajednica temelji na načelu opće korisnosti te da turistička zajednica ne smije obavljati gospodarske djelatnosti, osim iznimno djelatnosti navedene u stavku 3. istog članka toga Zakona.

Prema članku 13. stavku 1. istoga Zakona, tijela turističke zajednice su skupština, turističko vijeće te predsjednik turističke zajednice.

Turističko vijeće je sukladno odredbi članka 17. stavka 1. istoga Zakona, izvršno tijelo skupštine turističke zajednice.

Uzimajući u obzir da turistička zajednica djeluje po načelu opće korisnosti i da se ne osniva radi obavljanja gospodarskih djelatnosti, već radi promicanja i razvoja turizma, zbog čega okuplja predstavnike javne vlasti područja za koje se osniva te pravne i fizičke osobe koje obavljaju turističku djelatnost, kao i da se ne upisuje u sudski registar trgovačkih sudova, već u poseban upisnik koji vodi Ministarstvo turizma i sporta, Povjerenstvo zaključuje da je turistička zajednica neprofitna pravna osoba koja se osniva temeljem posebnog zakona.

Obzirom da je obveznicima temeljem odredbe članka 18. stavka 5. ZSSI/21-a dopušteno članstvo u izvršnim tijelima udruga, te da je turistička zajednica neprofitna pravna osoba, a ovdje se ne radi o obavljanju poslova upravljanja poslovnim subjektom zabranjenom člankom 18. stavkom 1. ZSSI/21-a, već o obavljanju izvršnih funkcija u navedenoj pravnoj osobi, direktorica trgovačkog društva Komun d.o.o. može za vrijeme obnašanja navedene dužnosti obavljati funkciju člana Turističkog vijeća Općine Dobrinj, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 10. stavkom 2. ZSSI/21 propisano je da su obveznici dužni podnijeti imovinsku karticu u roku od 30 dana od dana stupanja na dužnost. Iznimno, prijelaznim i završnim odredbama Zakona i to člankom 59. stavkom 2. ZSSI/21, propisano je da su osobe iz članka 3. ZSSI/21, koje su prvi put postale obveznici podnošenja imovinske kartice stupanjem na snagu ZSSI/21, dužne podnijeti imovinske kartice u roku od 30 dana od dana donošenja pravilnika iz članka 11. stavka 10. toga Zakona.

Sukladno članku 11. stavku 1. ZSSI/21, imovinska kartica se podnosi se na propisanom obrascu, elektronički s kvalificiranim elektroničkim potpisom ili elektronički uz dostavu ispisanog i vlastoručno potpisanog obrasca te ovjerenog od tijela u kojem obveznik obnaša javnu dužnost, sa stanjem na dan podnošenja.

Člankom 11. stavkom 2. ZSSI/21-a propisano je da imovinska kartica sadrži podatke o osnovnom osobnom stanju obveznika, njegova partnera i maloljetne djece, dužnostima obveznika koje obavlja profesionalno ili neprofesionalno, o ostalim dužnostima koje obnaša odnosno djelatnostima koje obavlja, kao i o djelatnosti koju je obavljao neposredno prije stupanja na dužnost unazad dvije godine i u razdoblju od 12 mjeseci nakon prestanka obnašanja dužnosti, o članstvima i funkcijama obveznika u drugim pravnim osobama, udruženjima i organizacijama.

Pravilnik o imovinskoj kartici obveznika Zakona o sprječavanju sukoba interesa („Narodne novine“, broj 8/22.) stupio je na snagu 20. siječnja 2022., te bi stoga zadnji dan roka u kojem bi svi novi obveznici trebali podnijeti imovinsku karticu, bio 19. veljače 2022. g.

Za obnašatelje funkcije predsjednika ili člana uprave trgovačkih društava u kojima jedinice lokalne i područne (regionalne) samouprave imaju većinski udio prvi puta je odredbama ZSSI/21 propisan status obveznika toga Zakona, te se smatra  da su osobe koje su imenovane na navedene funkcije prije stupanja ZSSI/21 na snagu postale obveznicima, odnosno „stupile na dužnost“ u smislu toga Zakona s danom njegova stupanja na snagu 25. prosinca 2021 .g.

S obzirom na jako veliki broj osoba koje su postale obveznicima Zakona stupanjem novog ZSSI/21 na snagu, otvaranje korisničkih računa novih obveznika dovršeno je 19. travnja 2022. g. pa je podnošenje imovinskih kartica tehnički omogućeno ovim novim obveznicima od toga dana nadalje,  pod pretpostavkom da su do tada ispunili obvezu podnošenja zahtjeva za otvaranjem korisničkog računa obveznika, propisanog člankom 3. stavkom 1. i 2. Pravilnika.

Imajući u vidu navedeno, Povjerenstvo je iznimno obveznicima koji su stupili na dužnost u aktualnom mandatu na neku od dužnosti, temeljem kojih se njihovi obnašatelji po prvi puta smatraju obveznicima, omogućilo da imovinsku karticu povodom stupanja na dužnost pravovremeno podnesu zaključno do 19. svibnja 2022. g.

Sukladno članku 10. stavku 5. ZSSI/21, ako obveznik podnosi imovinsku karticu nakon isteka roka propisanog stavkom 2. toga članka, dužan je podnijeti imovinsku karticu sa stanjem na zadnji dan roka za podnošenje imovinske kartice koju je propustio podnijeti u roku, odnosno sa stanjem kakvo je bilo 30 dana od stupanja na dužnost.

Slijedom navedenog, s obzirom da je obveznik stupio na dužnost u mandatu za koji podnosi imovinsku karticu s danom 25. prosinca 2021. g., odnosno prethodno stupanju na snagu navedenog Pravilnika, stanje statusa i imovine koju obveznik treba prijaviti u predmetnoj imovinskoj kartici je od dana 19. veljače 2022.g.

Pravilnikom o imovinskoj kartici obveznika Zakona o sprječavanju sukoba interesa je u članku 3. stavku 5. propisano da imovinske kartice koje obveznik podnosi za vrijeme trajanja mandata moraju sadržavati ovjeru vlastoručnog potpisa obveznika od strane tijela u kojem obveznik obnaša javnu dužnost na predviđenim mjestima na ispisanom obrascu.

Prema članku 6. stavku 8. navedenog Pravilnika podaci o prihodima, pored ostalog, obuhvaćaju podatke o mjesečnim bruto i neto primanjima obveznika od dužnosti za koju se podnosi imovinska kartica, podatke o mjesečnim bruto i neto primanjima obveznika od druge dužnosti za koju postoji obveza podnošenja imovinske kartice, podatke o mjesečnoj neto plaći obveznika ostvarenoj kod drugog poslodavca, podatke o ostalim prihodima obveznika, te se uz podatke o prihodima navodi naziv i OIB poslodavca, odnosno isplatitelja.

Vezano uz pitanje obveznice unosi li u imovinsku karticu prihode koje je ostvarila kao drugi dohodak za proteklu godinu od 1. siječnja do 31. prosinca 2021. ili za razdoblje od 12 mjeseci od dana podnošenja kartice odnosno kako su prihodi ostvareni, Povjerenstvo napominje da se podaci o ostalim prihodima obveznika navode za razdoblje unazad 12 mjeseci od dana podnošenja imovinske kartice uz pojedinačno navođenje podataka isplatitelja i primitaka po toj osnovi.

Također, u opciji podaci o drugim poslovima obveznika za vrijeme obnašanja mandata ne navode se poslovi stečajnog upravitelja, a vezano uz podatke o poslovima koje je obveznik obavljao neposredno prije stupanja na dužnost unazad dvije godine, Povjerenstvo upućuje da je u konkretnom slučaju potrebno navesti poslove unazad dvije godine od stupanja na snagu ZSSI/21-a.

Povjerenstvo ujedno napominje da u slučaju u kojem u administraciji društva radi samo direktor i voditelj nabave, a svi ostali su komunalni radnici, ovjeru vlastoručnog potpisa obveznice može izvršiti voditelj nabave i prodaje te da se poslovi stečajnog upravitelja ne navode u okviru podataka o drugim poslovima obveznika za vrijeme obnašanja mandata u rubrici „Podaci o drugim poslovima“, već u rubrici „Podaci o ostalim prihodima“.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Ranka Herljević, elektroničkom dostavom
2. Objava na internetskoj stranici Povjerenstva
3. Pismohrana